Heb 1 | `AON | STEP | Seiwok sabaibi nyutob, Iruhin nakrip amam profet douk hakripesh ananin baraen iri aria hanaki hakrip apakish popehesh yamehesh ananin baraen. Hakripeshen sabaihi sisigih yeh.\nIruhin Ananin Nuganin Nanaki Nakripap Iruhin Ananin Baraen\n1 Seiwok sabaibi nyutob, Iruhin nakrip amam profet douk hakripesh ananin baraen iri aria hanaki hakrip apakish popehesh yamehesh ananin baraen. Hakripeshen sabaihi sisigih yeh. 2 Aria douk ehudok hagiguk iri nyumneh, ananin baraen douk nakripi ananin Nuganin meyoh nanaki nakripapen. Aria douk, Iruhin douk nagraehan um ta nugrem ihishmori eneshenesh eshudok shuni arpesh shopunek. Seiwok baugos um, Iruhin nakrip ananin Nuganin aria nenek iruhw iri atap shani ihishmorim eneshenesh eshudok shani arpesh. 3 Anan douk neyabigap abom um agundok Iruhin dodogowin atun aria natrugun um. Anan douk nadukem Iruhin abom. Mutik anan um obi nyutob douk matik Iruhin abom. Anan douk napeum neyagwreh dodogowinyi baraen aria agudok nahobig gani iruhw utag iri ihishmorim eneshenesh eshudok shape dodog. Anan douk shan owishibor bakwrupuk apakish yoweishi inahos matogur yopup. Douk nataurumap namudok aria nato heven nakih nyeigur nyato iruhw nape yopunyi rogur ehahum anudok dodogowin atun abom iri Iruhin.\nJisas Douk Nyeigur Nyato Iruhw Uman Neshagrakuk Iruhin Ananish Enselahos Abom\n4 Iruhin ananin Nuganin douk natogur dedeben atun neshagrakuk eshesh enselahos douk sharahaen um Iruhin ananin baraen iri. Um maresh? Agundok Iruhin nahwaran Nuganin um douk neshagrakuk abom agundok nahwar eshesh enselahos um. 5 Seiwok, Iruhin madae nukrip enen atin ensel namudok uwe, uwok. Nakrip ananin Nuganin atun. Nakripan namudok nakri,\nDoukih eik yawereh baraen um agundok eik yape nyakin Yain um.”\nShopunek anabik douk nakripan nakri,\n“Eik ta itogur ananin Yain, aria anan ta nutogur eikin Nuganin.”\n6 Aria shopunek, abudok nyutob Iruhin nakri nishopoki ananin narik iri Nuganin nubuhi agundok atap obi nyutob, anan douk nakri,\n“Ihishmorim eikish enselahos ta shunek lotuman\nshutuk ananin nyeigur nyuto iruhw.”\n7 Aria eshesh enselahos, Iruhin douk neyagwreh-umesh enyudok nakri,\n“Eik yenek enselahos um shunekume mour shunaki shunak kabi uhwin nyahur um\no kabi nyih purareh hanu hato dodogowih atih um.”\n8 Aria Ananin Nuganin Iruhin douk nakripan namudok nakri,\n“Iruhin, Nyak ta nyupe um nyupe Debeinyi namudok atin ihih nyumneh.\nNyasuhw yopihi aih aria ta nyupe Debeini king\num ihishmorim eneshenesh eshudok shuni arpesh shupe wosik.\n9 Nyak urkum munawasham abom um yopihi aih\naria yoweihi douk nyakri uwok-umeh abom.\nNamudok aria eik nyakin Iruhin yatrin nyape Debeini abom um\nihishmorim eshudok douk nyak nyani eshesh pape atugun iri.\nEik douk yenekesh-umen namudok aria yeneken nyanadudareh nyariguk abom.”\n10 Shopunek Iruhin nakripan nakri,\n“Debeini, seiwok watak baugos um nyak kanak nyakwarum agundok atap.\nIruhw utag douk shopunek nyakwu nyakis wis nyenekag.\n11 Iruhw atap aria eneshenesh eshudok\nta burukworesh shunak shuwishuk, aria nyak uwok.\nTa nyupe abom namudok atin.\nIruhw atap aria ihishmorim eneshenesh eshudok ta yowesh kabi rupeh yoweh um.\n12 Yoweh aria nyak ta nyudareshuk kabi shadaresh anah debeihi rupah um.\nTa shunak shuwishuk kabi shawaruk yoweihi rupeh\naria shor namuhi um.\nAria nyak kanak ta nyupe abom namudok atin ihih nyumneh.”\n13 Shopunek nakrip ananin Nuganin nakri,\n“Nyak poe agundok eikin yopunyi rogur ehahum nyupe arigaha eik ibo nyakim horim hubuhuk hupe shakamum nyak.”\nEnyudokmori baraen, Iruhin douk madae nukripesh atin uwe eshesh enselahos, uwok. 14 Namudok aria eshesh enselahos douk meishi? Eshesh douk mishish meyoh douk shenekuman mour Iruhin iri. Anan apa neshopokesh shanaki shataurum eshudok arpesh douk ta nuraesh aria shutanamori shuni anan shupe wosik abom iri.